《旬假南亭寄熊郎中》
唐代·武元衡

旬休屏戎事，凉雨北窗眠。江城一夜雨，万里绕山川。

草木散幽气，池塘鸣早蝉。妍芳落春后，旅思生秋前。

红槿粲庭艳，绿蒲繁渚烟。行歌独谣酌，坐发朱丝弦。

哀玉不可扣，华烛徒湛然。闻君乐林卧，郡阁旷周旋。

酬对龙象侣，灌注清泠泉。如何无碍智，犹苦病缠牵。

作者简介：武元衡（758―815），唐代诗人、政治家，字伯苍。缑氏（今河南偃师东南）人。武则天曾侄孙。建中四年，登进士第，累辟使府，至监察御史，后改华原县令。德宗知其才，召授比部员外郎。岁内，三迁至右司郎中，寻擢御史中丞。顺宗立，罢为右庶子。宪宗即位，复前官，进户部侍郎。元和二年，拜门下侍郎平章事，寻出为剑南节度使。元和八年，征还秉政，早朝被平卢节度使李师道遣刺客刺死。赠司徒，谥忠愍。《临淮集》十卷，今编诗二卷。